
    POZIV NA RUČAK

  
    PITALA ME ŠTO JE LJUBAV

     

    u omotnici tijela

sama

na adresu beskraja

odgovor utisni

  
    POZIV NA RUČAK

     

    dođi danas na ručak

ne brini, znam da ti treba vjere

ja ću postaviti zid na travi

ispred njega naložiti vatru

od starih rascijepanih vrata

    kako bi to svečano bilo

gledao bi tik uz mene kako se

bez šarki rasplinju u zinulo nebo

i plakali bi filandendroni

ponapijali bi se mravi

i ti bi načas sa svecima jeo

    dođi danas na ručak

čuda neće biti bez tebe

ima stvarno na livadi svega, a

vrata su nam ostavila

dvije zlatne kvake za gozbu

u prsima mi tek rastaljene

čekaju sočne

    dođi danas na ručak

vidjet ćeš, samo ti treba vjere

one će bez pritisaka ruku

otajstvenim mehanizmom

zatvarati i otvarati

tebe u mene

mene u tebe

    dođi još danas na ručak

sad je čas, već

sutra će sve pojesti muhe

  
    RIJEČ, DVIJE O ČUDNOVATOM KRCKANJU

     

    u ormaru smo zaključani

oboje, uzimamo si mjeru

oni vani bi tako silno htjeli

izvaditi neko odijelo iz njega

iako nemaju pravog razloga za lomljenje prstiju

na krajevima peta šuljakaju

šapitanja i uzdahe

misle da se unutra ne čuje

svo to dokono nagađanje i klađenje

kao da je uokolo gomila krezubih djevica

a kad izađemo svježi i odjeveni

u kraljevske nove kostime

nitko se neće usuditi

naglas nas prepoznati

iz njihovih usta će se širiti

samo miris naftalina

  
    CARGO DVADESETTROGODIŠNJEG PUTNIČKOG BRODA

     

    kucnuo je čas da se odbaci suvišni teret

rekao je kapetan u meni

u mojim sljepoočnicama

nadigla se krljušt prozvane ribe

ti, lijepi i odsad nepoznati

ne saginji glavu, zagrli me.

neka mi se kosti prospu iz tvog kofera

cijelim zacakljenim svijetom

te istanjene kosti uslijed mnogih obraćenja

posljednji put poljubi u vrat

zastrt ću zrcala do zore, ne brini

dat ću ti znak na koji ćeš se podvući pod pazuho

i osluškujući svoju pumpu shvatiti me.

na kraju, popričat ćemo o svjetlima Atene

i kako je nužno da s tobom

odlazi neomeđen dio mene

kucnuo je čas

lusteri sladunjavo zveckaju

toneš,

a nisam ti nadjenula ime

možda – Šafranov Kamen

  
    OSTAO JE SAMO SVILENI ŠAL

     

    ispijali smo ruski čaj. šutio si

ja sam pričala nakićenim prstima

razmatala i pućila usne kao sag.

vani je bila zapara. letjele su ličinke.

na podu se sat igrao ispuhanim balonima

iz mojih rečenica, ja sam pričala,

pričala sam, o bože prepričala.

odjednom si se nadvio nad stol kao učitelj

i pljuvačkom mi otro iscrtane obrve.

kora šipka u tanjuru je prsnula

nastao je mrak u cijeloj zemlji

sve sam shvatila i zašutjela,

o bože, kako sam tada ušutjela.

istina je počela od lica, brišući detalje.

kad je završila u meni, rekao si nešto prigodno

stao svečano do najšireg prozora

kroz koji sam izašla blaga svjetlosna.

izgubila sam površnost, mama

o kako je puknula baš se raspala.

slobodna sam jer sam se zavoljela.

    na stolici je ostao samo svileni šal

kao na plahti ona mrlja krvavo-ljubavna.

  
    DA LI SI TI ILI MORAŠ BITI

     

    dok je nitko ne gleda i Sfinga se okrenula

i počešala po stražnjici gore na krovu našeg kućerka

a četiri djevojčice popušile travu u krugu kad su se umorile

sviranja

čarobnih lira u podrumu posebno utamnjenom za sibile

sa balkona sve ih je kontrolirala moja majka s janjetom u krilu

ona ih pita da li si ti pravi čovjek za mene

hej, stvarno da li si ti onaj kojeg sam tek kanila čekati?

znam, ptičice koje smo držali svetima požurivale su našu čežnju

od početka,

a onda su se iznervirane obrušile na crve… hm

ipak je mama prvi put izvadila iz ušitka na prsima

sve moje poljupce od začeća, za tebe

one najljepše još čuva u ustima ispod jezika

da li si ti onaj kojeg žeđa duša kćerce njene, pitaju sibile

da li si ti taj pita Sfinga nekog pijanca ispred našeg dućana

da li si ti ili ti ili ti odzvanjaju satelitski tanjuri u Hrvatskoj

i u dijaspori

da li si ti ili ti ili ti – ma znam odgovor i zato pjevam u kadi

bezbrižno:

dok sam bila mala dorta ja

sanjala sam da sam šest priča o razbijenom ogledalu

i svakoj si baš ti skinuo loš naslov: ne može se

privezati vjetar

za vjetrenjaču, ali ja ga moram.

  
    OBAVIJEST

     

    već godinama slomljenih noktiju medvjedica i ja kuhamo med između

tebe i mene. obje se nervozno koprcamo dok pušemo i miješamo,

nismo elegantne ko tvoj aristokratski način okupacije.

nakon toliko vremena nade koju si stvorio pa se izmaknuo, kroz prozor

nam ulijeću muhe delegatice iz tvog sela. vele da su došle dokazati

nastajanje vakuuma u medu.

mi im uplašene dajemo crne plahte i crne krede, ali njihova ura ipak

otkucava ime one koja ti je poderala vrijeme s leđa da nisi ni primijetio

sve dok ti to ljubavnik (dale su mi njegov foto-robot) nije šapnuo vodeći te

za ruku Platonu. sat telegrafski otkucava moje malo ime.

pitala sam ih zašto, zašto, zašto i može li se to ikako promijeniti.

muhe su i to čuđenje zabilježile u notes, ravnodušne kao autobus.

iz mojih gležnjeva skupljaju se olujni oblaci i puše jugo iz lustera

(biće da je pomalo lijepo bez tvojih hladnih boja i mirisa)

u sumrak pospane muhe skinuše pernata krila i špilom golih istina zaigraše

pasijans. na kraju zapjevaše na ikavici sve tvoje melodične razloge za

filozofsku mržnju prema meni. kad su ušutjele, med je već zagorio po latima

tulipana… promijenila sam odluku, je si li sad sretan.

nisam više puhala tamo gdje je trebalo nego u zidove, spontano i vedro

znajući što je ispravno. muhe su pljeskale, skakale po plahtama i

ispaljivale metke u cvijeće.

medvjedica je uspravila razmažena leđa i otišla nekom novosmrtnije

zaljubljenom, dakle vama.

šta ćeš, njene su oči davno oslijepile na hormonima.
ljubav je slijepa samo u pričama i mraku, pročitale su svečano muhice sa

krilaca svojih. (draga moja, djedo razum je kupio kompas za tebe.)
ljubav nije slijepa, ona samo žmiri

pod jakim svjetlom iz same sebe.

  
    PRELJUBAVNO PISMO

     

    mljackam i pljuckam slova

gužvam papir u lijevoj ruci

u drugoj gnjeckam srce

koje sam našla u post scriptumu

zalijepljeno nalijepljeno

kao isisanu žvaku

napinju mi se mišići podlaktice

gledam se u prozorskom staklu

moje ruke smrde, nisu one krive

vidim to u staklu

na plosnatu ravnodušnost

  
    SAMO JE JEDNA MAMA

     

    pedeset dana i noći i noći

iz mojih punih očiju

kapao je svijet

praskav i nebesan

u lavor tvog lica

ko infuzija osmijeha

    tvoja se majčica

uplela jer je maternički patila

    lišce si izvrnuo

u plitki ali skupocjeni pupak

pun društvenih obećanja

one koju je mamička voljela

    i majka te se

i bajka te se latila

    usta si uposlio

ružičastom žvakom ljubavi

i dobio peticu od psihijatra

sa grane treće palme

na otoku sreće

    idi i spavaj mirno

ja sam ga potplatila

  
    ZAŠTO JEDNOSTAVNO KAD

     

    ne moram jahati

prostranim putem.

upuzavam u limenu usku cijev

zabavno je.

u lijevoj mi ruci sebe

puši cigareta, drugom navlačim

svog debelog konja unutra.

odglumim u pola minute

kako mi je žao što mu je prolaz

preuzak, ali ne vraćam se na pola

puta i mnogo lijepih pozdrava…

na moje razočaranje nadalje

se ništa ne događa.

palim šibicu za drugu cigaretu

kratko obasja mrak:

KAKAV SAM JA TO KONJANIK?

hej, već je netko prije mene

sve što se ima reći

špangicom upisao u cijev.

  
    PROTUOTRUJMO ME, SHAKESPEARE II.

     

    (kako me samo grickaju…)

o, daj da toga nikad ne bude, istočni Shakespeare!

da stvarnija od sunca neka prolaznica kroz našu sobu

stvori prozor u trenutku kad razmakneš zastore

da bi mi fotografirao lice dok se mazite,

pa makar ona bila samo mačka.

ti onaj bolji Shakespeare, samo ne te ispite ljubomore!

vjeruj mi, maslinasta tajna bi se trznula ispod jezika

klizavi kraci njeni provirili bi mi iz usta

i ja bih nakon toga pobjegla u rep sljepića, zanavjek.

iz njega si me i namamio u svoju sobu iako se taj staalno obnavlja

ne, ne ti onaj blaži Shakespeare, neka toga ne bude.

tako ti oklopa stidljive kornjače

i onaj stari me zbog nje… nešto najružnije

aj, zamrzio me.

ne, zadavio me.

oko gležnjeva mi gmižu maleni desdemoni i desdemone.

  
    BRAČNA PONUDA

     

    kuća je u kuću

ušla

skinula krov u predsoblju

i objesila ga o vješalicu

izula pragove

i odložila ih kraj peći

otvorila širom prozore i

ponudila svima u kući

novog neba i vjetra

izlijepila je zidove cvijećem

i tako ih srušila

namirisala sagove

mirisom mesa i voća

i na golim balkonima

kleknula

  
    JUTARNJI POKLON LJUBLJENOM

     

    jutros ti neću reći

samo ono: dobro jutro!

kao neki dragi gost.

ne. izletjet ću kroz

šest prozora istovremeno

ne bi li onesvijestila sunce

i donijela ti ga u ustima

kao kost.

  
    OJ, GOTIKO, ŠEĆERU

     

    šutni me nožicom baršunastom

u udobno dvadesetstolječko dupe

da osjetim da sam ti skrivila

i kad ti kažem da mi nedostaješ

da li te poznajem

slobodno mi pljucni u lice studentice

koja sjedi za kompjutorima i sluša

iz njih jake srednjovjekovne pjesmice

ošamari me usred sveg ovog minimalizma

i ostavi me nakratko da te nježno opsujem

oj, gotiko, šećeru

nazovi me u šest na meku si čizmicu

i razumi me više, simpatijo moja

ti vertikalna škarpino

ti svijetla vještice

uobraženo sjaš vitrajnim očima

iz slavnih davnina. a

ja žmirim stiješnjena između

mesinga i mramora

sanjam ti brojne kamene bokove

u koje su zazidane molitve

da li me to uši varaju ili si rekla:

aha, pa šta?

  
    ako se ne uspraviš zdrmat ću te maljem

zato ti je moja ljubav nešto naopako

s rakursom ti nešto nije kako treba

hodočašća riječi uporno ti šaljem

    ko pet vječnosti prije

da ti se srce zabilježi na moje

moja usna je mramor htijenja

rastače se u ono što nije

tvoja usna negdje puna soka

    ti si moja vilovitost trena

i gola svjetlost u krtičnjaku

u papir daljine zavijena sjena

ti si moja naopaka pjesma

     

    NAOPAKA PJESMA

  
    SAMO MALO, DA TE KAŽEM

  
    PLAHTA PREKO GLAVE

     

    ležiš šutljiv pokraj mene

ne znam kako sebi

meni smrdiš na križaljke

i financijske probleme,

i dokle ću ja govorit?

    ležiš, sporo kližeš ispod mene

mene neželjene

opet si sav siv, čovječe, ta

dokle ću ja govorit?

    ležiš mrtav pijan pokraj mene

pokraj, a ne onkraj

i još pišeš narodne pjesme

dok ja mrtva ležim, čuj,

dokle ću ja govorit?

    ležiš debel, hladan pokraj mene

mene zbog tebe, jao, satrvene

nisi skopčao ni pola posto o dužnostima,

kakav si bio živ

takav si i mrtav osto, i

dokle ću ja govorit?

  
    E, NE MERE, MORTIMERE

     

    otkad smo u braku,

dragi Mortimere,

mesom i krvlju krasnom

proglašavaš me noću

kontesom beskvasnom

odviše nemasnom

bestrasnom i

histerično preglasnom

    dragi Mortimere

pa meni se ne sexa,

meni se suđe pere,

tako mi vjere!

    uostalom,

nisi mi ni vjeran,

bludnik si bez mjere

pa ne mere Mortimere,

iz dvije zdjele da se

krompir ždere!

  
    IZMEĐU DVA SLOBODNA PADA

     

    kiša tapka po

karoseriji gradskog autobusa

natrpanog ljudima.

samo je jedan čovjek u njemu.

kiša pada, vježba se

sva je u svojoj istini

pa ne vidi da je zamka, mamac, čarka

nekome autobus je pun

samo je jedan čovjek u njemu

ja ga iz kiše vidim. čovjek je za me rekao

takav je uvijek položaj sažaljivog promatrača

pun kiselkastog mirisa jeftinih crnih kišobrana

siromaštva koje hrabre obje Picassove debele plave trepavice

rekoh čovjeku da je prva jesen svijeta u autobusu

pucaju rukohvati od nagona za padom, zar ne

jesenjine. pa je.

čovjek iz autobusa je odlučio pomisliti opravdanje

da je vani možda smak svijeta

otpio je malo od bake ove kiše ispod kaputa.

eto, kiša otpada s neba, rekao je za nju

ona je vrijedni ostatak od nepotrebnog.

autobus se kotrlja prepun

i nema nikoga osim kaputa obučenog u čovjeka.

sporo se kotrlja niz prepunu prazninu svijeta

čovjek je za prazninu tri puta u sebi rekao

u njoj može biti bilo što i zato ničeg nema.

i nije sišao na stanici. ni na prvoj, ni na drugoj ni petoj

jer je na njima možda već nečiji početak.

kiša pada i ne procjenjuje visinu

pomislila je kiša u sebi:

oO, da sam kiša

  
    LJETI DOLAZE

     

    ljeti dolaze u golišavim hordama

s kontinentalnim podočnjacima

i gumenim čepovima na čelu

    prvo zaglave more između nogu

stegnu zube i lica u nasrtljivi grč

    zatim otvore more zahrđalim

otvaračem za konzerve

urone s familijom unutra i dvije tri kamere

    kad je ljeto gotovo

udobno se smjeste u vlastitu šaku

i čvrsto je stisnu s palcem

između srednjaka i kažiprsta

  
    MUŠKOLOVOLOVKA

     

    
      na ovu me didaktičku pjesan prisililo

maštanje mnogobrojne djevojčadi
    

     

    gđica Alfa: ali, osim te silne love koju ima

on je tako pametan,

on je tako nježan,

on je tako dobar,

on je tako pažljiv,

on je takav majstor,

on samo mene ima…

    gđa Beta: ali, dušo kad shvati u kakvoj je klopci

    on će te poljubiti

on će te počešljati

on će te posjesti

on će pripaliti svijeće i pustiti glazbu

pa će ti privezati Tantalov povez preko usta

    i vi će te jesti njegov novac

  
    PJESMA O VJEČNOSTI

     

    susjeda je jutros zašla k nama

i rekla: sjest ću na trenutak

  
    ŠEĆERNA NAVODNICA

     

    šeće zagrebačkim ulicama

    i šeće zagrebačkim ulicama

    i šeće zagrebačkim ulicama

    i šeće zagrebačkim ulicama

    i šeće zagrebačkim ulicama

    i šeće li šeće svim tim ulicama

    umjesto pod nebom

sva pod navodnicima

  
    KUĆA BEZ ULAZA

     

    sam

još u toj kući.

mesnata sam sablast

metar na metar

kvadratni vjetar

a tobože čovjek

    sam

u toj kući bez ulaza.

tišinom kojoj je istekao rok

trujem dan

    sam

u toj čudnoj kući.

znam!

sjedim slijep na slapu

pa

ta kuća ja sam sâm.

  
    KRAJ BEZ KRAJOLIKA

     

    on osjeća pod prstima nesreću

njene dramatične obline natiču

    od toplog osjećaja kraja

vrat mu je postao zvijezda

    četiri elementa se natječu

    uglati svećenikovi prsti uljem

na njegovom oblom čelu slikaju

sakramentalni znak

    na tren on postaje antilopa

zatočena u nečije hladne pocinčane oči

    papcima grebe po zaključanim kapcima

    mokrom ravnicom plafona

kližu se strvine divnih tajni

    to su dvadeset i dva sunca

ognjena od

ošamućena krugom

    umjesto lampe svako od njih gori

    on gladi pod prstima nesreću

promatra tu moćnu kemiju praznine

ostali su u sobi sami kad ga je

    zajašila poljupcem i podbola ka kraju

    šapnula je zadovoljno:

prilično mlad pjesnik.

  
    DOZIVANJE

     

    oko sebe gledam samo

svoje istjerane oči

    tu beskrajnu noć

u vašoj ograđenoj noći

    kao napukla čaša u čaši

    u vašoj odskočnoj ljubičastoj noći

igraju se zlatno i bjelina

razbijajući se o moje oči bez moći

    (da li možda čujete tu buku)

    vama je često svejedno

što svijet tako napeto blješti

i ja vas tad na tren ugledam

    dopustite mi da dozivam glasno

gusto crveno, žuto i modro

    dok se oko sebe zagledajući

kao gušter u samoći

zavlačim pod svoje ukopane oči

  
    PJESMA ČISTAČA SPOMENIKA

     

    biste li bili biste?

biste li bili brončane biste?

biste li bili mramorne biste?

    čujte me slavoljubivi:

možda je bolje da niste!

    same se biste od neukih

golubova neuspješno čiste…

  
    KOTAČI

     

    motus vita est

kotači brzi

drugovi koji se za

prostor bore

    motus vita est

naši kotači

svjetlosni gumene

narančine kore

    motus vita est

kotači

u transu voze

nas na more

    motus vita est

kotači

dajte nam ih krilate

kroz ušicu igle

nek jurnu s nama

gore

  
    JOŠ BUBANJ GORI

     

    ostavljeni stranče,

izbriši iz svih meta

crno polje i zapleši s nama

još bubanj gori i pucketa

za sve one koji vole povratke

cokni barokno jezikom u nebo

i vikni: eppur si muove!

odlijepi se od visoko od svih ali

tisuće kilometara nek prođe tvoja kosa zrakom

snovi neka ti budu jedini udžbenici

jedina štafeta

još bubanj gori i pucketa

za ples života, eh

stranče, nestranče

izuj se, opsuj u sandalu smrti

i ne obuvaj je više

radosni ples te ovdje čeka

sav na iglicama

zamisli, borovine

  
    BOLJE NE MOŽE

     

    manikirajući nokte rekla mu je

domaćica svijeta

stojiš predugo na vratima

uđi

uđi

hladno je vani

ovdje ima dovoljno

licemjernih ljudi

udaraju u ksilofone

pjevaju i čekaju –

tip top tlapnja hlop

tip top tlapnja hlop

daj uđi

uđi

ima dovoljno meda u njima

brašno je razasuto zrakom

da se ne slijepe

šećer toliko iz njih curi

ha čuj

izbost će te sve te lude pčele

svaka je skrivena i

svečano šuti

tko ti je kriv

što si samo medvjed

  
    PARALELE

     

    OD SMRTI JE GORA

SAMO ravnodušnost

OSJEĆAJ JE NEUGODNO isti

    PARALELA NA ZADANI pravac

  
    BIJEG IZ SNA S DUPLIM DNOM

     

    
      Anamariji
    

     

    seko, to je bio samo san

putnici u lanenim odijelima

nikud te ne odvode

postavio je dan

četiri bezvremena bića

oko kuće

i stari su ljudi jutros

mirno kutijice s nakitom

spremili pod tvoj jastuk

kao i prije

seko, to je bio samo san

bijeli putnici u lanenim odijelima

nikud te ne odvode

a sad, molim te

skoči do telefonske govornice

i probudi me blagim glasom

čut ćeš da ću ti se obradovati

i sve će zlo stati

putnik u lanenom odijelu

se smije

treba mu duže da shvati

  
    NAJBOLJI ČOVJEKOV ČOVJEK

     

    je

jedan nevidljiv dio

sovinog kostura

    samospoznaja

  
    PASCALOVO KLAĐENJE

  
    OKRENULA SAM SE

     

    ne vidim te, ne skrivaj se iza mene

tko si i što imaš, odgovori glasno

    kad mi vodiš kist po akvarel papiru

svojom osakaćenom rukom, on ne pušta boje

osjećam da nemaš ni prsa ni leđa

tko si ti i što imaš, pokaži se

    često gledam raširenih zjena

svoja zakovana stopala

dok me usmjeravaš prema zidu

ti, koji imaš povez preko očiju

kaži tko si i što hoćeš

    izgovaram li svoje najdublje misli

ti mi izobličuješ i pojačavaš glas

gasiš ga i pališ za tonskim pultom

osjećam da nemaš ni grkljan ni srce

tko si ti i što imaš, objasni se

    kad skupim hrabrost da se okrenem

i zgrabim te, već ćeš oblikom nestati

kao čaša slijepljena od šećera kad uliješ vodu

a što drugo kad si samo strah,

imaš samo znoj, i bojiš se, bojiš se,

bojiš se, bojiš se, bojiš se, BOJIŠ se!

  
    PRAŠKA METAMORFOZA

     

    ta djevojka je opet zaspala

na mom krevetu obučena

s mojim praškim cipelama ispod glave

i slomljenim vratom prema zidu

a ja moram poći van

ne mogu saznati odakle dolazi

po njenoj dugoj crnoj kosi

i slomljenim naočalama tigrastih

okvira možda bi mogle biti prijateljice

ili sestre ili

kad zaustavim dah i nađem

pravi kut kraj prozora

volim promatrati njeno srce

veliki laki lampion kako se diže

ispod papirnatog grudnjaka

sve ostalo u njoj tone

mirom teških stvari

izgleda mi uvijek kao da je

upravo osjetila da je gledam

i tražim uzduž njenog tijela

sve svoje drage uspomene

glupo sam uporna

i ona to zna jer mi je nedavno

na noćnom ormariću ostavila

samo oči na nasljedni poklon

  
    24.000 ŽDRALOVA

     

    danas imam dvadeset i četiri godine

i današnji dan ima dvadeset i četiri sata

priveo se kraju prvi ophod mog

života oko samog sebe

kao i planet mi zemlja

opet sam na istom mjestu

sasvim starom, sasvim novom

recimo: petite mort

  
    PITANJE SNAGE

     

    vratima tras!

    da bih mogla ostvariti svoju želju iz djetinjstva

naime, da upoznam sve ljude koji su živjeli , koji žive i koji će živjeti

moram vas svašta čudnog zamoliti. dakle

ako ste me ikad pogledali u majke mojih očiju iza očiju, a jeste

dužni ste mi vratiti svaku moju kosu koju ste izabrali za se

inače… inače ću napisati sve preostale pjesme svijeta a vama neće

ostati ni jedna za smišljanje

sad sam ćelava skoro mi se vidi moj mozak Samsona.

ne morate svi, za početak samo par vas vlas po vlas

nalijepite na bijelo slikarsko platno ako vas je stid očitosti

da ste uzeli bez uzvišenije potrebe

možete njima i napuniti rezonantne kutije da vas nitko ne čuje

kad vas upita kud će te tako sami i bez knjiga pod miškom

možete je položiti u nabore novčanika pa kod mene kupiti za njih

smokvino lišće na kojem piše “svjetlost je Božja sjena”

ili neke ideje što ste htjeli biti kad narastete i lupite glavom.

a ako vas je strah za onog koji će ići prvi

i biti mrav izviđač, ne brinite

sama sebi moram vratiti čuperak.

poveći čuperak.

čuperčinu, velim.

  
    1988.

     

    
      jednoj laži punoj istine
    

     

    u državi punoj pripremljenih kovčega

nismo htjele igrati uspravne bjegunce.

sjećaš se rekla si svi su oni albino.

sjele smo jedna do druge kao do

svega što nam je dovoljno

za mekani stol s urezanim imenima

naših slavnih predaka. mi, bez patetičnog

imena prekrile smo ga plavim stolnjakom što svijetli u mraku

a jutrom se baca siromašnim zmajevima.

namočile smo prste u diva zaspalog u čaši

i pomagale da prorade njegove čarolije.

sjećaš se rekla si on je sve što nam ostaje,

u državi pripremljenih kovčega

i tako nešto dosta je.

  
    PREVARA

     

    sjela sam u obruč

i odmah pomislila

da sam kugla

    na rubovima sam pustila

pjenu i odmah pomislila

da sam krigla

    obrubila sam svoj svijet

i odmah pomislila

da sam kragna

    obmanuo me vlastiti

obrambeni stroj

    ja sam nestala

bez traga

  
    NE TAKO DAVNO IZ UTROBE ZMAJA

     

    svi ste ih sreli svi ste ih sreli ste ih sreli

to su oni to su oni to su to oni

što se ni pepelom ni uljem

ne daju otkinuti od prvoposuđenog sna

a meni su se činili tako djetinje svježi što su si

    izjeli stopala

jer se boje svakog raskršća i svake kosine

a meni se činilo da je baš hrabro

glumiti sebesvjesno našminkano stablo što se

    prave sretnima

u religiji da je više uvijek manje

od najmanjeg, da sve je okrenuta nula

a meni se činilo da se nadilaze

kao vlastita suptilna isparenja što vam se

    svima čine

i ja bih vam njih pokazala, ne bi ovo ni pričala

da imam dvoranu veliku kao svijet i

istu toliku kutiju za dijapozitive

  
    MUK IZ CIKLE ILI IMA LI ŽIVOTA PRIJE SMRTI

     

    u glavi mi se sudaraju

njihovi nespojeni nosevi, zubi, nokti, kose

dok razmišljam o njima i svijam žlicu

punu crvene sočne cikle pogledom

kao Uri Geller

naravno da ću su sad na papiru

objasniti život pomoću slike

crtam sobu s mnogo ljudi

kroz jednu šutnju sam ušla u nju

provukla kosti kroz kroz riječi

koje ću odložiti na izlasku kroz drugu šutnju

tako i vi i ja, bez mnogo trenja

tu negdje, iz zidova sobe

bezbroj djevojčica je bacalo bumerang

u rastvorene maternice, ali cilj ih nije

ni htio, ni trebao ni čekao

sad na nekoj zvijezdi ispod crte

pod zgužvanim brodićem od starih novina

glođu svoje odsječene pletenice

ponekad sanjaju svoj kliktaj

prhne li iz nečije čiste molitve

naprimjer, Gospodine smiluj se

njihovim plavim mašnicama

    promatram žlicu po kojoj se cijedi sok kao krv

kao pitanje, kao odgovor –

zar zbog malo vlažne i sočne… cikle?

  
    PETI ZID

     

    moja soba ima i peti zid

koji voajerski bulji u mene

kroz prozor lišen zavjese, makar sive

i glupo je rose obojen ko Pink Panter

dok mi licemjerno zaklanja pogled u nebo,

makar sivo.

    moja soba ko kokoš sjedi na sjeveru,

jer sve što je u njoj ima fobiju od juga

ovdje ionako kontinentalno sramežljivog…

veli, da me utješi, kako je to čeličenje,

pa pogledaj Snježnu Kraljicu!

    moja soba ima vlažnu bolest

sa čirićima zelene i modre plijesni, i

dok spavam bezobrazno mi pod oči

oslikava vampirske podočnjake, iako

zna da imam eyes-korektor.

    moja soba je grob za klaustrofobičare,

i kad joj to kažem, djetinjasto se đubrence

naljuti i zaprijeti narcistički da će se srušiti

pa ću morati na tavan, iako je on prozračan

i ima divan pogled na horizont.

  
    MALA NOĆNA GLAD

     

    jutrom on je beskonačan

a ja zapremam njegova dva metra.

noću kad je uštap

za kruženja očnih jabučica

pet koraka nad krevetom klizim kao

crna sfera na bijele zvjezdaste tufne.

demijurškim kažiprstom koji je prerastao nebo

stvaram od svemira tijesto za sobu.

dodajem tri kapi da Vincijevog uma

i pjevam mu židovske psalme

da od prasamoće svojih počela

ne zagori i umre dok tajno putuje

namamljen mojoj maloj sobi

gladnoj beskrajnih prostora.

i noćas sam nešto zeznula

jer sam se probudila.

jutrom on je beskonačan

a ja zapremam njegova dva metra

  
    NADROGIRANI STOL

     

    u našoj prepunoj kući

pod bijelom ravni stropa

jedna drvena ravan

svađe i klimave sloge

stoji mirno i kljuca

na četiri tanašne noge

šuti i mirno mantra

u položaju hatha joge

u kontrastu s nama

s dostojanstvom doge

    u našoj prepunoj kući

iscrpljeni stol uzima droge

  
    RAT U TRAMVAJU BROJ 11

     

    rat u ratu, seosko

-građanski rat u plavom tramvaju za Dubravu.

druge mi nema nego ući da na vrijeme stignem

a možda i sretnem čovjeka svog života

baš u trećem vagonu. tek smo krenuli a

neka sijeda glava neobično grleno viče u nježno uho

djevojke koja sjedi i bezbrižno sluša walkman.

tek na Selskoj čuje se komentar gužve u baritonu

– fuj, ko sardine. fali nam samo sjemeno ulje!

na to histeričan sopran – daj šutite, povratit ću!

začepili nam nosove zelje i sir iz kumičine torbe

ulili nam vitamine u krv, (pa to je zdravo gađenje)

kaj bi vi šteli, fina gospoda.

neki heavy metalac pjevuši dok bulji u uzdignuta prsa

zrelije gospođe izlakirane kose na puf,

tko zna o čemu dečko razmišlja… nije teško pogodit

jer se ista okrenula i opalila mu pljusku.

netko je u blizini podrignuo i svi smo udahnuli

rasplinutu dušu češnjaka.

zgrbljen košarkaš do mene nervozno

gricka nokte, ima zube da ih melje… protivnike.

evo i šesta stanica, vrata se čupaju, idemo van!

šljakerska osebujna Čarapa ušetava preko reda

borim se laktovima za izlaz sva očarana, pokapana

ispsovana…

vruć je znoj kišio s mene na trotoar.

sjeti se, Frankopanska, da li sam ti ikad rekla

ono, volim te.

  
    U SPOON RIVERU GOSPODINA MASTERSA

     

    tog petka

našla sam se ostavljena

u knjižnici u centru grada

onoj koja u plavom prima i ranjavatelje

i ranjenike

prišla mi je jedna knjiga pjesama

na odjelu za američku književnost

pokraj Sylvie Plath i Walta Whitmana

s hrptom prema mojim očima

pisalo je: spoon river anthology

naslov se raširio kao paunov rep

ipak nešto kasnije

nakon pročitane sto i neke stranice

sakrivši od mene jata ravnodušja

zanavjek

između ostalih u knjizi je

i epitaf Lucinde Matlock, pjesnikove bake:

“što ja to čujem o bolu i umoru,

o bijesu, nezadovoljstvu i izgubljenoj nadi?

o izrođeni sinovi i kćeri,

život je za vas odviše silan –

treba ga osvojiti da bi smo ga voljeli.”

  
    VRAT ĆE MOJ IPAK PRESKOČITI LJETO KO CIRKUSKI TIGAR

     

    
      ljetogroznima
    

     

    i opet će se spikerski nametnuti ljeto u predgrađu

stuštit će se sa svojim sparnim idejama

prije nego udahnem zrak, zrak, kako lijepa riječ je zrak.

(uf, evo opet onaj osjećaj pred nesvjesticu krajem svibnja)

da li ću ispružiti ruku prema ovratniku najstranijeg prolaznika

ili ću poderati glas u tom trenutku – zna samo skuhani pas.

pod tlakom žutog letjet će mi naočale nisko nad cestom

a knjiga pod rukom pobacit će spontano sluzave listove

kad dobije viziju svog ljetnog nematerinstva

izgorjet će mi jedine cipele kad posljednji pušač

mrtav baci čik na razliveni benzin

kojim će se pomokriti ljeto a već mu je mjehur pun

ni moji najdraži neće moći ćaskati sa mnom

da ne padnem u djevičansku nesvijest

trbusi će im biti puni crvene prašine iz otprte ciglane na nebu

cijelo vrijeme će podrigivati rumene oblačiće u eter

dok se ne očiste a moraju nekako disat…

na svu sreću,

nitko me neće spasiti od duboke nesvjestice!

u njenom ću kabinetu tiho razbijati režim ljeta

na bijelom pijesku u crvenom kaputu Vasilise premudre

strpljiva i blijeda ko dizana tijesta

  
    KRASTICE ZA TRGANJE

     

    nu kako polagano sklapaju i podižu kapke dok odlaze

i to baš svi kad je počela prednja strana proljeća

uskrs će a kako može biti zar ih nije polizala smrt za ušnu resicu kad su se ono

slatko i mazno nasmiješili nosevima prema izlazu zašto nitko nije pomislio

popijmo još ovo malo piva i popušimo koju cigaretu s vijencima narcisa oko glave i

zelenim maramama od svile hoću reći razlijepimo naše priče jednom za svagda

one bi ipak da žive izložene svaka svome mužjaku mraku.

medij konobar nas je sve izlanuo naglas:

nakon čega? nema u grudima grupa srca samo je jedno uleglo u klaku krvi

iz koje se udvara zvijezdama koje klasično istrajavaju u razdaljini.

pa smiri se. odoše odoše.

uskrs je pomno odlaze dobacuju mi kroz prozore vlakova kasete izvučene i

izgužvane vrpce

dok čekaju me kod kuće tuš i tišina puna napol sasušenih krastica za trganje

pitanje mog faksa za mene:

zašto je Franjo Asiški dobio želju za siromaštvom baš u proljeće

  
    VIDI, L. MI NE DA SPAVATI

     

    
      pjesma tobožnjeg bijesa za

frulicu i orkestar
    

     

    zapalit ću L.

zapalit ću tu tajanstvenu lutku

i njen mistični zadatak

da me zapeče kad je ne želim

pripalit ću joj kosu od šećerne vune

i rastopiti lice sove koja bulji

zapalit ću tu alarmnu lutku

zapalit ću tu trbuhozborsku lutku

sa satom na obrazu i srcem na čelu

zapalit ću tu lutku punu citata

tu lutku mjerni instrument

s tisuće decimala na display-u

zapalit ću tu lutku nasred trga razuma

ne mogu je više slušati

kako mi u azbestnom odijelu mirno

ponavlja iznutra:

vrijeme je da se uštipneš za ruku

vrijeme je da se uštipneš za ruku

vrijeme je…

  
    DANCE MACABRE

     

    uronjena u staklene kugle

sa lažnim snijegom

naša tijela i smrti plešu uz funk

odnekud se čuje saksofon

gumeni patuljak pucketa prstima

tap, tap, tapatapatap

taj ples plešemo tako da

zaglavljeni između plastičnih prečki

usiljeno pratimo korake

ljestava na navijanje

raskrečenih iznad nas

    mrtvački ples plešemo uz funk

a opet mnogi žele misliti da onaj

netko što nateže opruge i izvrće

kuglu naopako

nikako nije protiv nas

  
    ODGAĐANJE

     

    tko zna koliko je puta pljeskom ruku

Bog zaustavio svijet i cijelu vječnost promatrao tu sleđenu krhkost,

ne bi li ublažio svoj gnjev nevoljenog, a onda kad bi se smirio

opet pljeskom ruku sve bi se nastavilo,

a da nitko ništa o tome nije znao

ni trebao znati.

  
    PASCALOVO KLAĐENJE

     

    nije prerano, dragi moji. ako hoćete

upišite to u službene formulare i tračajte.

odlučila sam se za putnika. da.

za dortu to je najbolje.

sad idem s užitkom spakirati stvari…

ponijet ću naušnice, haljine, bijelu zastavu,

jako uže, prazne kazete, kistove,

evanđelja, pavlove poslanice, vatu,

japansku čudesnu školjku, šibice,

knjigu pjesama najdraže prijateljice, šampon,

tri drage fotografije i be vitamine.

oprat ću se i počešljati, sportski obući

stati s torbom u ruci i kartom u zubima

pred izlazna vrata, puna svečanog nemira.

polazim možda još danas, a možda za pedeset godina.

ne, nisam pogrešno shvatila, besplatno je.

Zagreb – Jeruzalem.

  
    MOĆNO PERO

     

    Bože,

linijom svjesnom

splavi papira

i rijeke teme

iscrtaj me moćnim

perom

    prolijevat se svijetom

više ne znam s

mjerom

